Shanxay hamkorlik tashkiloti davlat rahbarlari Kengashi 22-majlisining yakuniy hujjatlarida belgilangan hamda O‘zbekiston Respublikasi Prezidenti Sh. Mirziyoyev tomonidan ilgari surilgan g‘oya va tashabbuslarni amalga oshirishda O‘zbekiston Respublik

O‘zbekiston Respublikasi Shanxay hamkorlik tashkilotiga asos solgan davlatlardan biri sifatida uning faoliyatida muhim va faol rol o‘ynamoqda. O‘zbekistonning tashabbuslari Shanxay hamkorlik tashkilotining xalqaro nufuzini va salohiyatini yuksaltirishga, ko‘p tomonlama hamkorlikni mustahkamlashga hamisha xizmat qilib kelgan.
 Xususan, joriy yilning 15-16-sentabr kunlari Samarqand shahrida O‘zbekiston Respublikasi raisligida o‘tkazilgan va unda qabul qilingan ko‘plab hujjatlar ushbu tashkilotning rivojlantirish yo‘lidagi navbatdagi muhim qadam bo‘ldi.
 Shanxay hamkorlik tashkilotining Samarqandda o‘tkazilgan sammiti kun tartibida mintaqa mamlakatlarining hamkorlikdagi iqtisodiy, ijtimoiy, savdo-sanoat, raqamlashtirish energetika va oziq-ovqat xavfsizligi, ekologiya borasidagi hamda tashkilot doirasidagi ko‘p tomonlama hamkorlikni kengaytirish kabi muhim yo‘nalishlarda aloqalarni yanada mustahkamlash, umuman, Shanxay hamkorlik tashkilotini rivojlantirishning amaliy jihatlari va ustuvor vazifalari hamda xalqaro va mintaqaviy ahamiyatga molik masalalar aks etgan jami 44 ta hujjat — bitim, konsepsiya, dasturlar va qator muhim qarorlar qabul qilinganligi tashkilot faoliyati tarixidagi salmoqli ko‘rsatkichlardan biri ekanligi e’tiborga loyiqdir.
 Davlatimiz rahbari Sh. Mirziyoyevning Shanxay hamkorlik tashkilotiga a’zo davlatlar rahbarlarining kengaytirilgan majlisidagi nutqida bayon etilgan pandemiyaning ijtimoiy-iqtisodiy oqibatlari, energetika, iqlim o‘zgarishi, suv va tabiiy resurslar tanqisligi, oziq-ovqat xavfsizligi inqirozi kabi zamonamiz muammolari barqaror rivojlanish uchun jiddiy xavf tug‘dirayotganligi xususidagi fikrlari sammit ishtirokchilari tomonidan e’tirof etildi. 
 Shu bilan birga, Prezidentimiz ma’ruzasida “umumiy xavfsizlik va farovonlik yo‘lidagi Samarqand birdamligi” hamda tashkilotning 2040-yilgacha rivojlanish strategiyasini ishlab chiqish tashabbuslari o‘zaro qo‘llab-quvvatlash va sheriklikni mustahkamlash orqali mintaqada tinchlik, barqarorlik va farovonlikni ta’minlashga hamda Shanxay hamkorlik tashkilotini uzoq muddatli rivojlantirishning ustuvor yo‘nalishlarini belgilab berishga xizmat qilishi tashkilotga a’zo davlatlar rahbarlari tomonidan qo‘llab-quvvatlandi.
 Shu nuqtai nazardan Shanxay hamkorlik tashkiloti davlat rahbarlari Kengashi 22-majlisining yakuniy hujjatlarida belgilangan hamda O‘zbekiston Respublikasi Prezidenti Sh. Mirziyoyev tomonidan ilgari surilgan g‘oya va tashabbuslarning amalga oshirilishi bo‘yicha ta’sirchan parlament nazoratini o‘rnatish hamda Shanxay hamkorlik tashkilotiga a’zo davlatlarning qonun chiqaruvchi organlari bilan o‘zaro aloqalarni yanada rivojlantirish muhim ahamiyat kasb etadi. 
 Bu esa Samarqand sammitida qabul qilingan hujjatlarda nazarda tutilgan vazifalarning bajarilishini ta’minlashga qaratilgan hamkorlikni yanada rivojlantirish hamda faol targ‘ibot ishlarini yo‘lga qo‘yish bo‘yicha zarur chora-tadbirlarni amalga oshirishni taqozo qiladi. 
 Yuqorida bayon etilganlardan kelib chiqib hamda bildirilgan takliflarni inobatga olgan holda, O‘zbekiston Respublikasi Oliy Majlisining Qonunchilik palatasi qaror qiladi:
 1. Shanxay hamkorlik tashkiloti davlat rahbarlari Kengashi 22-majlisining yakuniy hujjatlarida belgilangan hamda O‘zbekiston Respublikasi Prezidenti Sh. Mirziyoyev tomonidan ilgari surilgan g‘oya va tashabbuslar to‘liq qo‘llab-quvvatlansin.
 2. Shanxay hamkorlik tashkiloti davlat rahbarlari Kengashi 22-majlisining yakuniy hujjatlarida belgilangan hamda O‘zbekiston Respublikasi Prezidenti Sh. Mirziyoyev tomonidan ilgari surilgan g‘oya va tashabbuslarni amalga oshirish maqsadida O‘zbekiston Respublikasi Oliy Majlisi Qonunchilik palatasi deputatlaridan iborat ishchi guruh ilovaga muvofiq tarkibda tuzilsin. 
 3. Ishchi guruh (D. Fayziyeva): 
 Shanxay hamkorlik tashkiloti davlat rahbarlari Kengashi 22-majlisining yakuniy hujjatlaridan kelib chiqib, O‘zbekiston Respublikasi Oliy Majlisining Qonunchilik palatasi oldida turgan ustuvor vazifalarni belgilashga qaratilgan “Yo‘l xaritasi” loyihasini ishlab chiqish va uni O‘zbekiston Respublikasi Oliy Majlisi Qonunchilik palatasi Kengashining muhokamasiga kiritish; 
 “Yo‘l xaritasi”da belgilangan vazifalar va tadbirlarning o‘z vaqtida va sifatli bajarilishini muntazam ravishda monitoring qilib borish; 
 monitoring natijalari to‘g‘risida har olti oyda O‘zbekiston Respublikasi Oliy Majlisi Qonunchilik palatasining Kengashiga axborot kiritish choralarini ko‘rsin.
 4. Ushbu Qarorning ijrosini nazorat qilish O‘zbekiston Respublikasi Oliy Majlisi Qonunchilik palatasi Spikerining birinchi o‘rinbosari A. Saidov zimmasiga yuklatilsin.
 5. Ushbu Qaror qabul qilingan kundan e’tiboran kuchga kiradi.